《许道宁松》
宋代·王安中

玉骨巑岏雪作顶，清溪下舞蛟龙影。忽惊发地扶屋极，谁向天公乞刀尺。

道人逸气天云高，韦偃毕宏皆坐超。奔崖断壑皆睥睨，悲风激激星劳劳。

胡为乎挂卿高堂之素壁，许侯笔兴万牛敌。坐来一气回霜秋，四顾满堂皆古色。

老夫卜筑寄云松，屡揖伯鸾携敬通。忽见婆娑眼中物，使我嚼句生天风。

千章奇材卧涧底，公独区区悦其伪。我知金石贯冰霜，便与髯卿同一味。

君不见丹霞大士烧木佛，此老胸中果何物。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。